วิกิพีเดีย:การถูกคุกคามอันเกี่ยวเนื่องจากแก้ไขวิกิพีเดีย

ทุกหน้าในวิกิพีเดียแสดงประวัติการแก้ไขเป็นสาธารณะโดยมีข้อมูลสามส่วน ได้แก่ ชื่อผู้ใช้หรือไอพีของผู้แก้ไข เวลาที่บันทึก และเนื้อหาที่เปลี่ยนแปลงไปจากการแก้ไขนั้น ข้อมูลทั้งสามส่วนประกอบกันหรือส่วนใดส่วนหนึ่งรวมกันเป็นร่องรอยทางดิจิทัลที่อาจใช้เพื่อInternet geolocation หรือ ระบุตัวตนของผู้ทำการแก้ไขได้  การสืบทราบที่อยู่หรือระบุตัวตนดังกล่าวอาจนำไปสู่การคุกคามอันไม่พึงประสงค์จากหลายภาคส่วนทั้งที่เป็นปัจเจกชน องค์กร รวมไปถึงState actor และอาจส่งผลกระทบต่อBackground checkของผู้ทำการแก้ไขดังกล่าวในโลกความเป็นจริง เช่น ในการสมัครงาน การขอรับการตรวจลงตรา (วีซ่า) 

**สภาพปัญหาและภัยคุกคาม**

**วิสัยทัศน์ นโยบายและแนวปฏิบัติ**
วิสัยทัศน์ของมูลนิธิวิกิมีเดีย โลกที่มนุษย์ทุกคนสามารถแบ่งปันองค์ความรู้ทั้งมวลได้อย่างเสรี อยู่บนพื้นฐานของสิทธิมุษยชนและก่อให้เกิดสิทธิมนุษยชน  ส่วนใหญ่การแบ่งปันความรู้ดังกล่าวไม่เป็นที่ถกเถียงกันและไม่ส่งผลกระเทือนต่อสิทธิของใครเป็นพิเศษ  แต่ในหลายกรณีเนื้อหาที่เขียนหรือกระบวนการอภิปรายเพื่อหาข้อสรุปในการเขียนเนื้อหาบนวิกิพีเดียอาจส่งผลกระทบต่อสิทธิ ความรู้สึก หรือผลประโยชน์ของบุคคลหรือองค์กรได้ ในการนี้วิกิพีเดียภาษาไทยมีนโยบายและแนวปฏิบัติอันได้ผ่านการรับรองจากชุมชนวิกิพีเดียภาษาไทยแล้วเพื่อให้เนื้อหาและปฏิสัมพันธ์ของผู้เขียนบนเว็บไซต์ตอบสนองต่อวิสัยทัศน์ดังกล่าว เนื้อหาหรือการหารือที่ไม่สอดคล้องกับนโยบายและแนวปฏิบัติไม่ควรส่งเข้ามาบันทึกในวิกิพีเดีย หากตรวจพบจะถูกดำเนินการตามและนโยบายการลบบทความ นโยบายการบล็อกและWikipedia:Banning policyผู้ใช้
 ตัวอย่างนโยบายและแนวปฏิบัติที่เกี่ยวข้อง
# วิกิพีเดีย:อะไรที่ไม่ใช่วิกิพีเดีย มีหัวข้อสำคัญพึงพิจารณาเกี่ยวกับเนื้อหาบนวิกิพีเดีย ได้แก่ วิกิพีเดียไม่มีการเซ็นเซอร์ วิกิพีเดียไม่ใช่อนาธิไปไตยหรือที่พูดข้อความเสรี  วิกิพีเดียไม่ใช่ประชาธิปไตย วิกิพีเดียไม่ใช่องค์กรที่มีลำดับขั้นตัดสินใจซับซ้อน วิกิพีเดียไม่ใช่ห้องทดลอง และวิกิพีเดียไม่ใช่สิ่งจำเป็นหรือบังคับ
# วิกิพีเดีย:การหมิ่นประมาท เนื้อหาที่บันทึกลงในวิกิพีเดียไม่เป็นการกล่าวโทษ สบประมาท กลั่นแกล้ง ใส่ร้าย สร้างความเสื่อมเสียหรือเสียหาย แก่ผู้อื่น
#* วิกิพีเดีย:ชีวประวัติของบุคคลที่มีชีวิตอยู่ บทความที่มีเนื้อหาเกี่ยวกับชีวประวัติของบุคคลที่มีชีวิตอยู่เข้าข่ายการพิจารณาเป็นพิเศษ
# สำหรับปฏิสัมพันธ์ระหว่างอาสาสมัครและผู้อ่าน วิกิพีเดียภาษาไทยมีนโยบายอย่าว่าร้ายผู้อื่นและงดขู่ดำเนินคดี และมูลนิธิวิกิมีเดียมีนโยบายพื้นที่อันเป็นมิตร
# หากเกิดความขัดแย้งที่ไม่อาจตกลงกันได้มีนโยบายการระงับข้อพิพาทเพื่อรองรับปัญหาส่วนใหญ่ไว้แล้ว

**สภาพปัญหาและภัยคุกคาม**
อย่างไรก็ดี แม้เนื้อหาจะผ่านตามเงื่อนไขตามนโยบายและแนวปฏิบัติ แต่อาจไม่เป็นที่พึงประสงค์ของบุคคลหรือองค์กรบางกลุ่ม ซึ่งต้องการให้มีหรือไม่มีเนื้อหาอย่างใดอย่างหนึ่งตามประสงค์ของตน หากแต่วิกิพีเดียภาษาไทยไม่ดำเนินการให้เป็นได้ดั่งใจแล้วก็ใช้วิธีการคุกคามขู่เข็ญเพื่อให้ได้ดังต้องการ  การใช้วิธีการคุกคากขู่เข็ญดังกล่าวถือเป็นหนึ่งในภัยร้ายต่อความอยู่รอดของวิกิพีเดีย
ทั้งนี้ ประเทศไทยมิใช่เพียงประเทศเดียวที่มีการขู่เข็ญคุกคามอาสาสมัครวิกิพีเดียและอาสาสมัครวิกิพีเดียก็ไม่ใช่เพียงเป้าหมายเดียวของการขู่เข็ญคุกคามเหล่านั้น ปัญหาการคุกคามอันเกี่ยวเนื่องจากวิกิเดียภาษาไทยไม่อาจแยกออกได้จากสถานการณ์การตรวจพิจารณาในประเทศไทย (รวมถึง Internet censorship in Thailand) และเสรีภาพสื่อ อันเป็นหัวข้อที่เกี่ยวข้องกับสิทธิมนุษยชนในประเทศไทย ปฏิเสธไม่ได้ว่ามีบุคคลหรือองค์การหลายแห่งเลือกที่จะปิดกั้นตนเองหรือเลือกที่จะไม่พูด ไม่เขียน เพื่อหลีกเลี่ยงภัยคุกคามและปัญหาที่ตามมา
 ตัวอย่างกรณีที่เกิดขึ้นในต่างประเทศและในประเทศไทย
โดยทั่วไปแล้วการเปิดเผยกรณีที่เกิดขึ้นอย่างโปร่งใสเป็นสาธารณะมักเป็นประโยชน์แก่การทำความเข้าใจและตัดสินใจของผู้ที่เกี่ยวข้อง เว้นแต่มีเหตุผลบางประการที่ไม่ควรยกตัวอย่างที่เกี่ยวข้องหรือตัวอย่างที่ยังไม่เคยเกิดขึ้น  
# Litigation involving the Wikimedia Foundation มีกรณีสำคัญ ได้แก่ คดีในประเทศเยอรมนีเกี่ยวกับผู้ร้องที่ต้องการให้ลบข้อมูลตนเองออกจากบทความ แต่กลับกลายเป็นดึงความสนใจอย่างกว้างขวางแก่สาธารณชนในประเด็นที่เกิดขึ้น (เรียกว่าปรากฏการณ์สไตรแซนด์) ในกรณีนี้เป็นสิทธิของจำเลยในคดีอาญาที่พ้นโทษกับเสรีภาพในการพูด/เสรีภาพของสื่อ (คำตัดสิน ค.ศ. 2008 ศาลให้ผู้ร้องชนะ แต่คำตัดสินต่อมาใน ค.ศ. 2009 และ ค.ศ. 2018 ศาลยกคำร้องที่ให้เว็บทั้งหลายมีหน้าที่ลบข้อมูลของผู้ร้อง)
# ในกรณีร่างรัฐบัญญัติหยุดยั้งการละเมิดลิขสิทธิ์ออนไลน์ (SOPA/PIPA) อันเป็นร่างกฎหมายในสภาผู้แทนราษฎรสหรัฐที่มีนัยเป็นการตรวจพิจารณาทางอินเทอร์เน็ตเมื่อ ค.ศ. 2011–12 มูลนิธิวิกิมีเดียและโครงการวิกิพีเดียในหลากหลายภาษาได้ร่วมกันปิดเว็บเป็นสีดำเป็นเวลา 24 ชั่วโมงตั้งแต่เวลา 05:00 UTC ของวันที่ 18 มกราคม พ.ศ. 2555 เพื่อคัดค้านร่างรัฐบัญญัติดังกล่าว ซึ่งในเวลาต่อมาร่างรัฐบัญญัติดังกล่าวจึงได้ตกไปจากการพิจารณา
# ในประเทศไทยมีข่าวผู้ให้บริการสื่อสังคมออนไลน์ระดับโลกและสื่อมวลชนในประเทศถูกเรียกพบโดยหน่วยงานของรัฐอยู่เป็นระยะ มูลนิธิวิกิมีเดียมิได้มีสำนักงานตัวแทนอยู่ในประเทศไทยและไม่เคยถูกเรียกไปพบ แต่อาสาสมัครในชุมชนวิกิพีเดียภาษาไทยและโครงการพี่น้องได้รับการติดต่อ สอบถาม และถูกเรียกไปพบ ทั้งหลายคน หลายครั้ง ผ่านหลายช่องทาง โดยหลายหน่วยงานของรัฐบาลไทย รวมถึงยังได้รับการติดต่อที่ไม่ได้ร้องขอจากบุคคลหรือองค์กรอื่นในภาคเอกชนอีกด้วย
# ในประเทศไทยมีรายงานข่าว การแจ้งความ คุกคาม ขู่เข็ญ บุกเข้าจับกุมบุคคลอันเกิดจากการแก้ไขวิกิพีเดียภาษาไทย เช่น กรณีการแก้ไขบทความยง ภู่วรวรรณ (พ.ศ. 2564–65) สุขวิช รังสิตพล (พ.ศ. 2561–65) หรือ อภิรัชต์ คงสมพงษ์ (ซึ่งจำเป็นต้องมีการเซ็นเซอร์ชั่วคราวเพื่อความปลอดภัยของผู้ใช้บางคน ดูที่  พ.ศ. 2563) และยังไม่รวมกรณีที่รู้กันภายในอีกหลายกรณี
# มีรายการกรณีดังอันเกี่ยวข้องกับวิกิพีเดียในหลายประเทศทั่วโลกจำนวนมาก หลายกรณีเกี่ยวข้องกับการเปิดเผยข้อมูลส่วนบุคคลและการคุกคาม

**ควรเขียนหรือไม่? ควรเขียนด้วยไอพีหรือบัญชีผู้ใช้?**
ถ้าสิ่งที่ท่านกำลังจะเขียนไม่สอดคล้องกับนโนบายและแนวปฏิบัติของวิกิพีเดียภาษาไทยย่อมไม่อาจรับได้ในวิกิพีเดียแน่นอน หากแม้ว่าสิ่งที่ท่านกำลังจะเขียนเป็นสิ่งที่ถูกต้องตามโนยายและแนวปฏิบัติ ท่านอาจต้องพิจารณาปัจจัยเรื่องความปลอดภัยของตนเองด้วย เพราะท่านมีโอกาสถูกคุกคามจากหน่วยงานของรัฐหรือบุคคลที่รู้สึกไม่พอใจเนื้อหาที่ท่านเขียน มูลนิธิวิกิมีเดีย องค์กรพันธมิตร อาสาสมัครของทั้งวิพีเดียและโครงการพี่น้อง รวมถึงผู้อ่านที่ได้รับความรู้หรือข้อเท็จจริงจากสิ่งที่ท่านเขียน อาจจะซาบซึ่งและขอบคุณในความเสียสละของท่านแต่ไม่สามารถช่วยเหลือท่านได้เสมอไป
วิกิพีเดียและโครงการพี่น้องไม่ได้ห้ามการเขียนด้วยไอพี แต่โดยส่วนใหญ่แล้วชุมชนวิกิพีเดียภาษาไทยสนับสนุนให้อาสาสมัครมีบัญชีผู้ใช้เป็นของตนเองที่สามารถใช้งานได้ในทุกโครงการพี่น้องของวิกิพีเดีย เหตุผลหลักที่แนะนำเช่นนั้นเพื่อความปลอดภัยและความเป็นส่วนตัว
ข้อความสำคัญ: แม้จะมีความพยายามในการปกป้องข้อมูลส่วนบุคคลของอาสาสมัครและผู้ใช้งาน แต่สิทธิความเป็นส่วนบุคคลที่ท่านได้รับอาจไม่ได้เป็นอย่างที่ท่านเชื่อหรือคาดหมาย วิธีการที่รักษาความเป็นส่วนบุคคลไว้ได้มากที่สุดคือใช้บัญชีผู้ใช้อันเป็นนามแฝงที่ใช้กับวิกิพีเดียและโครงการพี่น้องโดยไม่ซ้ำกับบัญชีผู้ใช้ของท่านที่อื่นใดเลย ปกติผู้อื่นจะไม่อาจทราบข้อมูลส่วนตัวที่ใช้บัญชีผู้ใช้ได้ หากท่านไม่ได้เป็นผู้โพสต์ลงในวิกิพีเดียเอง เพราะฉะนั้นท่านพึงเข้าใจว่าการแก้ไขภายใต้ชื่อผู้ใช้จะช่วยคุ้มครองความเป็นส่วนตัวของท่านได้ ตราบเท่าที่ท่านไม่ได้เผลอเรอปล่อยข้อมูลของตนเองไม่ว่าในวิกิพีเดีย ช่องทางอื่นทั้งบนอินเทอร์เน็ตและโลกแห่งความเป็นจริง

**การเขียนด้วยไอพี**
# การเขียนด้วยไอพีในที่นี้หมายถึงการแก้ไขวิกิพีเดียโดยมิได้ล็อกอิน หน้าส่วนใหญ่ของวิกิพีเดียภาษาไทยสามารถแก้ไขได้ด้วยวิธีการนี้ ตามหลักการพื้นฐานของสารานุกรมเสรีที่ทุกคนสามารถแก้ไขได้  การแก้ไขเนื้อหาหรือความคิดเห็นของท่านมีคุณค่าได้เช่นเดียวกับสิ่งที่บันทึกจากบัญชีผู้ใช้
# เลขที่อยู่ไอพี เวลาที่บันทึก และข้อมูลที่แก้ไข จะกลายเป็นส่วนหนึ่งของประวัติสาธารณะของหน้าที่ท่านทำการแก้ไข วิกิพีเดียภาษาไทยมีเครื่องมือมาตรฐานเบื้องต้น มีเดียวิกิ:Sp-contributions-footer-anon ช่วยให้ทราบว่าเลขที่อยู่ไอพีดังกล่าวมาจากผู้ให้บริการรายใด มีที่ตั้งอย่างไร  ทั้งนี้ โดยหลักการ ข้อมูลเลขที่อยู่ไอพีและเวลาดังกล่าวเพียงพอที่ผู้ให้บริการอินเทอร์เน็ตจะระบุว่าการแก้ไขดังกล่าวเป็นของใครส่งมาจากที่ใด 
## ผู้ให้บริการอินเทอร์เน็ตในประเทศไทยมีน้อยรายและอาจให้ข้อมูลแก่เอกชนหากมีการบังคับใช้กฎหมายหรือแก่ภาครัฐหากมีการขอความร่วมมือ
## หากท่านใช้บริการผ่านพร็อกซีเซิร์ฟเวอร์หรือเครือข่ายส่วนตัวเสมือน เลขที่อยู่ไอพีของท่านก็จะเป็นไปตามผู้ให้บริการนั้น
## เพื่อป้องกันสแปมวิกิพีเดียมีวิธีการในการปิดกั้นพร็อกซีเปิดที่มักใช้ในทางก่อกวน

**การเขียนด้วยบัญชีผู้ใช้**
# หากท่านสร้างบัญชีผู้ใช้และล็อกอินด้วยบัญชีที่สร้างขึ้นก่อนทำการบันทึก ประวัติที่แสดงผลเป็นสาธารณะจะกลายเป็นชื่อผู้ใช้ (ซึ่งไม่ซ้ำกันกับใครในวิกิพีเดียและโครงการพี่น้อง) เวลา และเนื้อหาที่ท่านแก้ไข ปัญหาที่อาจเกิดจากเลขที่อยู่ไอพีจะแทนด้วยปัญหาจากชื่อผู้ใช้ของท่านแทน
# โดยหลักการแล้วชุมชนอาสาสมัครวิกิพีเดียและโครงการพี่น้องคาดหมายว่าท่านจะใช้บัญชีผู้ใช้เพียงบัญชีเดียว และกำหนดชื่อผู้ใช้ให้เป็นไปตามนโยบาย  หากท่านใช้ชื่อผู้ใช้เดียวกับสื่อสังคมออนไลน์ มีส่วนพ้อง ส่วนคล้าย หรือตรงกับชื่อในชีวิตจริงของท่าน รวมถึงมีการเปิดเผยข้อมูลเพิ่มเติมในกล่องผู้ใช้อาจทำให้บุคคลอื่นรวมข้อมูลประกอบกันเพื่อสืบรู้ตัวตนของท่านได้
#* หากลืมรหัสผ่านยังสามารถกู้คืนได้ทางอีเมล อีเมลที่ถูกต้องและใช้งานได้ต่อเนื่องจึงสำคัญมากในตอนที่สร้างบัญชีผู้ใช้
#* หากต้องการเปลี่ยนแปลงชื่อผู้ใช้ ดูวิธีการได้ที่นี่
# การมีส่วนร่วมทั้งหมดของท่านจะบันทึกอยู่ภายใต้ชื่อผู้ใช้ที่ท่านตั้งขึ้นและเข้าถึงได้เป็นสาธารณะ อาจเป็นที่ภาคภูมิใจของอาสาสมัครหลายท่าน รวมทั้งอาจเป็นข้อมูลสาธารณะเกี่ยวกับความสนใจและการใช้เวลาของท่าน เช่นเดียวกับการตรวจสอบประวัติจากสื่อสังคมออนไลน์ทั่วไป ข้อมูลเหล่านี้โดยปกติจะมีประวัติเป็นสาธารณะตลอดไป อาจถูกร้องขอหรือสืบค้นเมื่อขอรับการตรวจลงตรา (วีซ่า) อาจถูกตรวจสอบเองโดยนายจ้างในปัจจุบันหรือนายจ้างในอนาคตเพื่อเข้าใจทัศนคติ หรือตรวจสอบการใช้เวลาและทรัพยากรในที่ทำงาน

**การป้องกัน การช่วยเหลือ หรือคุ้มครองสำหรับอาสาสมัคร**


**ความรับผิดชอบกับความเข้าใจผิด **
เหนือสิ่งอื่นใดอาสาสมัครต้องรับผิดชอบกับการกระทำของตนเอง ความเข้าใจพื้นฐานที่ถูกต้องจะช่วยให้อาสาสมัครมีความรับผิดชอบต่อการกระทำของตนได้ตั้งแต่เริ่มเป็นอาสาสมัครใหม่
ความเข้าใจผิดหรือความรู้เท่าไม่ถึงการณ์หลายอย่างและผลลัพธ์ที่ควรทราบ
# การวางใจว่ามีมาตรการช่วยเหลือหรือคุ้มครองอาจทำให้เกิดการนำตัวเข้าไปเสี่ยง  แต่เมื่อพบกับภยันตรายที่แท้จริงแล้วไม่พบความช่วยเหลือคุ้มครอง หรือได้รับการช่วยเหลือคุ้มครองที่ไม่ครอบคลุมทุกประเด็นปัญหาหรือตลอดระยะเวลาที่ปัญหารุมเร้า
# การมีผู้เขียนร่วมกันหลายคนไม่ทำให้ส่วนความรับผิดชอบของตนลดลง การเห็นผู้อื่นกระทำผิดแต่ไม่มีผลตามมาในทันทีหรือแต่เพียงน้อย มิได้หมายความว่าท่านทำผิดบ้างจะเกิดผลอย่างเดียวกัน
# การเข้าใจผิดไปว่าไม่มีผู้ใดสามารถสืบรู้ว่าตนแก้ไขเนื้อหาบนวิกิพีเดีย ทั้งที่ร่องรอยทางดิจิทัลมีอยู่ในทั้งฝั่งเครื่องแม่ข่ายและเครื่องของผู้ใช้งานเอง รวมทั้งพฤติการณ์ ความสนใจ เวลาในการเข้าใช้งาน และเนื้อหาที่เขียนสามารถใช้รวมกันเพื่อสืบหาตัวตนผู้เขียนได้
# อายุความหมดลง ไม่ได้ยุติความรับผิดทางวินัย ในทางสังคม หรือในทางอื่น  ประวัติการแก้ไขบทความยังคงอยู่ต่อไป อาจยาวนานกว่าชีวิตของผู้เขียนหรือยาวนานกว่าอายุของวิกิพีเดีย

**การป้องกันและนโยบายที่เกี่ยวข้อง**
การป้องกันไว้แต่ต้นก่อนปัญหาจะเกิดขึ้น อาจเป็นหนทางที่ดีที่สุด ท่านต้องพิจารณาตัดสินใจเลือกทางเดินของท่านเองข้อความด้านล่างเป็นเพียงแนวทางที่รวบรวมไว้จากข้อเท็จจริงและประสบการณ์ของอาสาสมัครเท่านั้น ทั้งนี้ วิกิพีเดียและโครงการพี่น้องมีนโยบายและแนวปฏิบัติที่เกี่ยวกับการถูกคุกคามโดยตรง นโยบายเหล่านี้เป็นการตอบสนองต่อเหตุการณ์ที่เกิดขึ้นจริงแล้วในหลายประเทศทั่วโลก อาสาสมัครวิกิพีเดียภาษาไทยไม่ได้เป็นรายแรกหรือรายสุดท้าย และประเทศไทยอาจไม่ใช่ประเทศที่มีอันดับการคุกคามสูงที่สุดหรือต่ำที่สุด การเรียนรู้จากประสบการณ์ของผู้อื่นอาจช่วยลดต้นทุนและภาระของการจัดการปัญหานี้ได้บางส่วน
 แนวทางการป้องกันปัญหาโดยไม่ละทิ้งอุดมการณ์ของสารานุกรมเสรี
# ทำความเข้าใจเกี่ยวกับสภาพปัญหาและทางเลือกวิธีการในการแก้ไขวิกิพีเดียภาษาไทยในส่วนที่อาจก่อให้เกิดการคุมคามให้ถ่องแท้เสียก่อน โปรดอ่าน สภาพปัญหาและภัยคุกคาม และ ควรเขียนด้วยไอพีหรือบัญชีผู้ใช้? ข้างต้น
## การทำกิจกรรทุกอย่างทั้งที่เป็นหน้าที่การงานและเป็นอาสาสมัครย่อมมีความเสี่ยงทั้งสิ้น ความเสี่ยงของแต่ละบุคคลไม่เท่ากัน ท่านที่อยู่ในประเทศไทยและอาศัยอยู่ในต่างประเทศมีความเสี่ยงที่อาจแตกต่างกันอย่างมีนัยสำคัญสำหรับการคุกคามทางกายภาพหรือการขอความร่วมมือโดยรัฐบาลไทย
## อาสาสมัครทำงานโดยไม่หวังผลตอบแทน สิ่งที่ท่านทำแล้วสบายใจคืออะไร คุณค่าของงานอาสาสมัครของท่านคืออะไร คุ้มค่ากับความเสี่ยงที่ตามมาในระยะเวลาที่ยาวนานหรือไม่
# หลีกเลี่ยง ระงับ หรือชะลอ การเขียนหรือมีส่วนร่วมที่อาจนำมาซึ่งภัยคุกคามในปัจจุบันหรืออนาคตอันใกล้ (แม้จะเท่ากับว่ากลายเป็นการตรวจพิจารณาตนเอง ซึ่งขัดกับหลักการในอุดมคติแต่เป็นไปเพื่อความอยู่รอดเฉพาะหน้า) ยังมีส่วนอื่นของวิกิพีเดียภาษาไทยและโครงการพี่น้องที่ท่านสามารถช่วยเหลือได้อีกมาก  และวิกิพีเดียภาษาไทยก็มิใช่สถานที่แห่งเดียวที่จะทำให้เนื้อหาหรือผลงานอาสาสมัครของท่านมีคุณค่าได้ ในเรื่องเดียวกันท่านอาจพบ
## ช่องทางในวิกิพีเดียภาษาอื่น โครงการพี่น้อง หรือ สื่อเชิงสืบสวนอื่นที่เหมาะสมกับเนื้อหาและสถานการณ์ในปัจจุบัน
## อาสาสมัครท่านอื่นที่มีความพร้อม ความกล้า ความสามารถในการรับผิดชอบ หรือส่วนได้ส่วนเสียมากกว่าในการเขียนเรื่องที่นำมาซึงความยุ่งยากเหล่านั้น
# ทำความเข้าใจเกี่ยวกับแนวปฏิบัติเพื่อความปลอดภัยส่วนบุคคลบนวิกิพีเดีย รวมไปถึงทำความเข้าใจเกี่ยวกับแนวทางในภาพของการรู้เท่าทันการใช้สื่อสังคมออนไลน์และการจัดการร่องรอยทางดิจิทัล เลือกวิธีการเขียนด้วยไอพีหรือเขียนด้วยบัญชีผู้ใช้เหมาะสมแก่สถานการณ์และความจำเป็น ภายใต้นโยบายและแนวปฏิบัติที่ชุมชนอาสาสมัครคาดหวัง
# หากท่านอยู่ในฐานะที่อาจจะช่วยเหลืออาสาสมัครที่ถูกคุกคามได้ โปรดร่วมกันลงมือลงแรงไม่ว่าทางวัตถุหรือทางจิตใจ ช่วยไม่นิ่งดูดายแม้จะเห็นการคุกคามที่ดาษดื่น ช่วยประคับประคองบรรยากาศของชุมชนอาสาสมัครให้มีขวัญกำลังใจต่อไป และช่วยสร้างทั้งภาพลักษณ์และภาพความเป็นจริงให้วิกิพีเดียภาษาไทยเป็นสารานุกรมเสรีออนไลน์คุณภาพที่ทุกคนแก้ไขได้
 นโยบายและแนวปฏิบัติในวิกิพีเดียและโครงการพี่น้องที่เกี่ยวข้อง
# แม้จะมีนโยบายสำคัญคืองดขู่ดำเนินคดี แต่เราก็ไม่ควรนิ่งนอนใจกับคำเตือนทางกฎหมายและพิจารณาสาระของคำเตือนดังกล่าวเสียก่อน
# วิกิพีเดียมีนโยบายรับมือการขู่ทำร้าย (ซึ่งสอดคล้องกับนโยบายของมูลนิธิวิกิมีเดียในภาษาอังกฤษ) ใช้ในกรณีฉุกเฉินที่ตรงตามนโยบายเท่านั้น
# แนวปฏิบัติการขอข้อมูลผู้ใช้งานของมูลนิธิวิกิมีเดียมีใจความสำคัญว่าหากมีเหตุผลอันสมควร อาจมีการอาศัยอำนาจตามกฎหมายสหรัฐร้องขอหรือบังคับมูลนิธิวิกิมีเดียให้เปิดเผยหมายเลขไอพีของบัญชีผู้ใช้บนวิกิพีเดียได้ อย่างไรก็ดี ข้อมูลไอพีนี้เก็บไว้ในระยะเวลาอันสั้นและมูลนิธิวิกิมีเดียไม่มีนโยบายบังคับเก็บหรือตรวจสอบข้อมูลอื่นที่ระบุตัวตนของผู้ใช้งานได้  ข้อมูลส่วนใหญ่ของวิกิพีเดียและโครงการพี่น้องเปิดเผยเป็นสาธารณะอยู่แล้วเข้าดูได้ทันทีไม่ต้องมีการร้องขอหรือบังคับใช้กฎหมาย
#* สำหรับบัญชีผู้ใช้ที่เข้ามาก่อกวน ขู่เข็ญ หลอกลวง โฆษณา สแปม หรือสร้างความเสียหายอื่นใด วิกิพีเดียหรือโครงการพี่น้องมีนโยบายตรวจสอบหุ่นเชิดอันเป็นกระบวนการภายในที่อาจกระทบต่อสิทธิความเป็นส่วนบุคคลของผู้ถูกตรวจสอบได้ 
# วิกิพีเดียและโครงการพี่น้องมีข้อปฏิเสธความรับผิดชอบ โดยเฉพาะในด้านเนื้อหา ด้านกฎหมาย และความเสี่ยง ใจความสำคัญคือ วิกิพีเดียและโครงการพี่น้องดำเนินการโดยอาสาสมัครและมูลนิธิวิกิมีเดียอันเป็นองค์กรไม่แสวงผลกำไร มีจุดมุ่งหมายเพื่อประโยชน์สาธารณะและไม่สามารถรับผิดชอบต่อผลพวงทั้งปวงอันเกิดจากการให้บริการฟรีนี้แก่ประชาชนทั่วไปได้  ผู้ที่เข้ามาใช้บริการเว็บไซต์ยอมรับความเสี่ยงด้วยตนเอง และหากประสงค์จะแก้ไขสิ่งใดให้ถูกต้องก็ทำได้ด้วนตนเองเช่นกัน

**มาตรการช่วยเหลือหรือคุ้มครอง**
 การช่วยเหลือหรือคุ้มครองสำหรับอาสาสมัคร
# โปรแกรมค้นหาเว็บ มิเรอร์ไซต์ อินเทอร์เน็ตอาร์ไคฟ์ รวมถึงเว็บแปลอัตโนมัติมิใช่วิกิพีเดียภาษาไทย ไม่มีความเกี่ยวข้องกัน หากข้อมูลดังกล่าวเคยมีอยู่ในวิกิพีเดียแต่ได้ถูกลบออกไปแล้ว จะต้องใช้ระยะเวลาอีกพักหนึ่งเว็บอื่นที่นำข้อมูลจากวิกิพีเดียไปแสดงผลจะปรับปรุงเนื้อหาตามได้ทัน
#* วิกิพีเดียภาษาอังกฤษอาจมีเนื้อหาที่มีความเสี่ยงต่อการคุกคามมากกว่าวิกิพีเดียภาษาไทยและโดยเฉพาะเมื่อถูกแปลเป็นไทยโดยอัตโนมัติด้วยเว็บแปลภาษา  นอกจากนี้การแปลอัตโนมัติที่คลาดเคลื่อนสามารถสร้างปัญหาที่ใหญ่หลวงให้กับสื่อสังคมออนไลน์และสื่อสาธารณะระดับชาติของประเทศไทยมาแล้ว
# มูลนิธิวิกิมีเดียสนับสนุนอาสาสมัครให้ยืนหยัดต่อสู้กับภัยคุกคามอย่างต่อเนื่อง ปัจจุบันมีทีมงาน Trust & Safety โดยเฉพาะเพื่อดูแลปัญหาการคุกคามจากทั่วโลก โดยมีโครงการสำคัญที่เกี่ยวข้องในปัจจุบัน ได้แก่
## Anti Harassment Program
## Voices under Threat
# อย่างไรก็ดี มูลนิธิวิกิมีเดียมีการเปลี่ยนแปลงโครงสร้างอยู่เสมอและอาจมีทรัพยากร ความทรงจำ หรือวิธีการสนับสนุนที่จำกัด หรือไม่สอดคล้องหรือทันท่วงทีกับประเภทของภัยคุกคามที่ท่านกำลังประสบอยู่ 
## ในประเทศไทย ตัวแสดงที่เป็นรัฐพยายามกล่าวอ้างว่ามีความพยายามทำInformation_Operations_(United_States) (ในบริบทInformation_warfare) โดยใช้วิกิพีเดียเป็นสมรภูมิ และการเขียนวิกิพีเดียของบุคคลบางกลุ่มเป็นอาชญากรรมคอมพิวเตอร์ แม้มูลนิธิวิกิมีเดียจะคุ้นเคยกับการกระทำของตัวแสดงที่เป็นรัฐมาแล้วในหลายประเทศ เช่น สาธารณรัฐประชาชนจีน สหพันธรัฐรัสเซีย หรือแม้แต่สหรัฐในกรณี SOPA/PIPA แต่ก็ไม่อยู่ในฐานะเดียวกันกับผู้ออกกฎหมายและผู้บังคับใช้กฎหมายได้
## องค์การนอกภาครัฐ สถานเอกอัครราชทูต รวมถึงองค์การระหว่างประเทศ หลายแห่งอาจยินดีให้ความช่วยเหลือทางมนุษยธรรมแก่อาสาสมัครที่ถูกคุกคาม และในที่สุดแล้วอาสาสมัครที่ถูกคุกคามอาจตกอยู่ในสถานะผู้ลี้ภัย
# วิกิมีเดียประเทศไทยเป็นการรวมตัวของกลุ่มอาสาสมัครของวิกิพีเดียภาษาไทยและโครงการพี่น้อง ทั้งที่อยู่ในประเทศไทยหรือใช้ภาษาไทย ปัจจุบันยังไม่จดทะเบียนเป็นนิติบุคคล แม้จะจดทะเบียนเป็นนิติบุคคลแล้วก็ไม่สามารถเข้าไปยุ่งเกี่ยวดำเนินการในกรณีที่มีตัวแสดงที่เป็นรัฐได้ เพราะการจดทะเบียนนั้นรัฐเป็นผู้ให้มาและจะเป็นผู้เพิกถอน  อย่างไรก็ดี อาสาสมัครที่อยู่ในวิกิมีเดียประเทศไทยก็คืออาสาสมัครในวิกิพีเดียเช่นกัน  ตัวแทนจำนวนน้อยคนนี้จะพยายามเป็นกระบอกเสียงและเป็นผู้ประสานงานเชื่อมไปยังมูลนิธิวิกิมีเดียหรือองค์กรที่เกี่ยวข้องให้ในกรณีที่เป็นไปได้ เอกสารที่ท่านอ่านอยู่ฉบับนี้ก็เขียนขึ้นโดยอาสาสมัครจากวิกิมีเดียประเทศไทยและวิกิพีเดียภาษาไทยร่วมกันโดยมิได้มีการแบ่งแยก
 มาตรการทางสังคมและพลเมือง
# วิกิพีเดียภาษาไทยมิได้อยู่อย่างโดดเดี่ยวในโลกออนไลน์ แต่อยู่ท่ามกลางบริบททางสังคมของประเทศไทย และมีผลกระทบต่อโลกแห่งความเป็นจริง เมื่อการคุกคามที่เกิดขึ้นในโลกความเป็นจริงวิธีการแก้ไขและคุ้มครองก็ควรเกิดขึ้นในโลกแห่งความเป็นจริงด้วยเสมอกันโดยยังคงหลักประพฤติเยี่ยงอารยชนเอาไว้  นอกจากสื่อสังคมออนไลน์ มีเว็บไซต์จำนวนหนึ่ง เช่น Lumen (เดิมชื่อ Chilling Effects) และ Change.org ที่อาจช่วยเป็นกระบอกเสียงให้กลุ่มอาสาสมัครที่ถูกคุกคามได้
# หากมีความจำเป็นและเหมาะสม ชุมชนวิกิพีเดียภาษาไทยและโครงการพี่น้องสามารถออกมาตรการเช่นเดียวกับวิกิพีเดียภาษาอังกฤษในกรณี SOPA/PIPA ได้
# อาสาสมัครในวิกิมีเดียประเทศไทยจะดำเนินการแสดงหาความร่วมมือและพันธมิตรจากทั่งในประเทศและต่างประเทศต่อไป ผ่านการจัดกิจกรรมและการพูดคุย ไม่ใช่เพียงเพื่อจัดการต่อภัยคุกคาม แต่เพื่อวิสัยทัศน์ร่วมกัน โลกที่มนุษย์ทุกคนสามารถแบ่งปันองค์ความรู้ทั้งมวลได้อย่างเสรี

**ดูเพิ่ม**
 วิกิพีเดีย:คำแนะนำสำหรับบทความที่เสี่ยงต่อความผิดตามกฎหมายความมั่นคงของไทย- วิกิพีเดีย:ข้อควรพิจารณาเกี่ยวกับความปลอดภัยทางดิจิทัลสำหรับชาววิกิมีเดีย

**อ้างอิง ==